Document ID: 32005D0381

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Μαΐου 2005
για την καθιέρωση ερωτηματολογίου όσον αφορά την εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου
[κοινοποιηθείσα υπό τον αριθμό Ε(2005) 1359]
(Κείμενο που παρουσιάζει ενδιαφέρον για τον ΕΟΧ)
(2005/381/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 21 παράγραφος 1,
Εκτιμώντας τα ακόλουθα:
(1)
Το ερωτηματολόγιο που θα χρησιμοποιηθεί από τα κράτη μέλη για τη σύνταξη των ετήσιων εκθέσεων σχετικά με την εφαρμογή της οδηγίας 2003/87/ΕΚ πρέπει να έχει ως στόχο να απεικονισθεί ο λεπτομερής απολογισμός της εφαρμογής εκ μέρους των κρατών μελών των κύριων μέτρων που ορίζει η οδηγία καθώς και των εξής πράξεων, στο βαθμό που συνδέονται στενά με την εφαρμογή της οδηγίας 2003/87/ΕΚ: οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης (2), απόφαση 2004/156/ΕΚ της Επιτροπής, της 29ης Ιανουαρίου 2004, περί θεσπίσεως κατευθυντηρίων γραμμών για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (3), και κανονισμός (ΕΚ) αριθ. 2216/2004 της Επιτροπής, της 21ης Δεκεμβρίου 2004, σχετικά με τυποποιημένο και ασφαλές σύστημα μητρώων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου (4). Κρίνεται σκόπιμο το εν λόγω ερωτηματολόγιο να επανεξετάζεται σε τακτά χρονικά διαστήματα.
(2)
Η πρώτη έκθεση πρέπει να υποβληθεί έως τις 30 Ιουνίου 2005. Ωστόσο είναι επιθυμητό να υπάρξει ετήσια έκθεση που να καλύπτει συνολικά το πρώτο έτος εφαρμογής του συστήματος. Η πρώτη έκθεση ως εκ τούτου θα πρέπει να καλύπτει την περίοδο από 1ης Ιανουαρίου 2005 έως τις 30 Απριλίου 2005 και η δεύτερη έκθεση, η οποία πρέπει να υποβληθεί έως τις 30 Ιουνίου 2006, πρέπει να καλύπτει την περίοδο από 1ης Ιανουαρίου 2005 έως 31 Δεκεμβρίου 2005. Οι επόμενες εκθέσεις πρέπει να υποβάλλονται στην Επιτροπή έως τις 30 Ιουνίου εκάστου έτους και να καλύπτουν το προηγούμενο ημερολογιακό έτος από 1ης Ιανουαρίου έως 31 Δεκεμβρίου.
(3)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που συγκροτήθηκε βάσει του άρθρου 6 της οδηγίας 91/692/ΕΟΚ του Συμβουλίου, της 23ης Δεκεμβρίου 1991, για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον (5),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη χρησιμοποιούν το ερωτηματολόγιο που επισυνάπτεται στο παράρτημα για τη σύνταξη της ετήσιας έκθεσης που υποβάλλεται στην Επιτροπή σύμφωνα με το άρθρο 21 παράγραφος 1 της οδηγίας 2003/87/ΕΚ.
Άρθρο 2
Η πρώτη έκθεση, η οποία πρέπει να υποβληθεί έως τις 30 Ιουνίου 2005, καλύπτει την τετράμηνη περίοδο από 1ης Ιανουαρίου 2005 έως 30 Απριλίου 2005.
Οι επόμενες εκθέσεις υποβάλλονται στην Επιτροπή έως τις 30 Ιουνίου εκάστου έτους και καλύπτουν το προηγούμενο ημερολογιακό έτος από 1 Ιανουαρίου έως 31 Δεκεμβρίου που αρχίζει με το ημερολογιακό έτος 2005.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Μαΐου 2005.

Labels: 12
15
20